桐叶凉生夜, 藕花香满时, 几多离思有谁知。 遥望盈盈一水、抵天涯。 雨洒征衣泪, 月颦分镜眉。 相逢又是隔年期。 不似画桥归燕、解于飞。
久是天涯客, 偏伤落木时。 如何故国见, 更欲异乡期。 鸟暮东西急, 波寒上下迟。 空将满眼泪, 千里怨相思。
老相邀, 山作伴。 千里西来, 始识庐山面。 爱酒杨雄浑不管。 天与邻翁, 来慰穷愁眼。 似惊鸿, 吹又散。 画舸横江, 望断江南岸。 地角天涯无近远。 一阕清歌, 且放梨花满。
世故多离散, 东西不可嗟。 小秦非本国, 楚塞复移家。 海岛无邻里, 盐居少物华。 山中吟夜月, 相送在天涯。